khistorydata/jeongjo-sjw-relations huggingface dataset:
정조 9년 · 목
予曰。近來記注殆不成樣。甚可悶也。且因日記考閱事。見金領府爲注書時年條。則亦或有次對筵說之見漏者。非但今時爲然。其來之弊。亦云久矣。領議政徐命善曰。此則非但注書之過也。亦是陪隸不善擧行之罪也。大體近日記注之任。比前太歇矣。予曰。擧條簡通之例。亦出於近例。故曾聞故相金在魯奏言。入侍筵說。皆令卽爲成出。每每啓下云云矣。此事豈可責之於今日記註者耶。筵說啓下之規。卿等中有誰及見乎。司直鄭昌順曰。臣等雖未目見。而筵說啓下之規。曾見於文蹟而知之矣。予曰。古之所謂善記注者。必皆詳錄上下之酬酢。故至有昆鷄二字之以諺翻謄者矣。今則不然。只或以文字之數行爲主。此亦非古例也。日前見 先朝戊午年 康陵幸行時筵說。則其時注書卽金朝潤也。服色節次。亦多未詳者。而其中有曰擧手幾尺云云者。猶不失記言動之義矣。仍命戶判進前。予曰。 康陵。 泰陵齋室。俱爲頹圮。不可入御云。皆當設幕次於齋室之外所。兩處設次。豈不有弊乎。戶曹判書鄭一祥曰。 泰陵齋室。果爲頹廢。故當設幕次。而 康陵則已令修改。可以入御云矣。予曰。不但此也。兩陵之間。相距頗遠。殆過五里云。勿論卿等與侍衛諸臣。難於隨往。且與明弘陵　寧英陵有異。旣無改服節次。則百官陪從之際。必多掣肘之端。雖至供饋療饑等節。亦難適從。何以則爲好耶。且聞局內水道亦多變遷云。而其時 陵役監董。乃是訓將也。訓將今不登對。無以詳聞。卿等中有誰看審形便者乎。司直趙時俊曰。臣於待罪畿伯時。奉審 兩陵寢。相距之稍遠。果如聖敎矣。予曰。聞宣傳官之言。有 陵官巡山之捷徑云。以權道而從此隨往。似無妨矣。供饋等節。亦所當念。皆以備待於 康陵之意。自備局預爲知委好矣。命善曰。謹當以此知委矣。予曰。日昨銓曹事。豈成說乎。銓堂之引義。旣云過矣。而郞廳曺允大事。殊可怪也。命善曰。臣則以吏判謂太巽軟矣。爲郞廳者。雖宜與聞於通淸。而至於初仕差出。則亞三堂亦不能干涉。則郞廳尤無可論。伊日事。所當直請汰去之罰而已。判堂之反以此引義。豈非萬萬過當乎。予曰。果然矣。其日固當請罪郞廳。書入望筒。而不此之爲。徒欲自引者。果有巽軟之失矣。大體德相之逆。不幸出於先正之門。此予所以幸丑傳敎中。以朱子之於劉共[玶李信:I-PERSON]甫。退溪之於趙穆家等事。有所引論。而邊塞薄竄。果※※※出於十分屈法之意矣。及夫仁京諸賊之凶謀逆節。盡露無餘。而猶使德相一不加刑。使之自斃者。亦從末勘之末勘。一則爲先正也。二則爲先正也。予之此意。諸臣或可體諒。而若夫予之所以嚮仰於先正者。則不以德相之故。有所少減。益切悶惻之心而已。曺允大今日之事。予非曰出於黨論也。渠亦猝然當之。無所科量。以致如此。大體近日朝廷之不成規模故也。吏判未徹之疏。則以允大之作色爲言云。而允大之供。則又曰先正子孫。所當先用云云。以予觀之。都不滿一哂矣。予則以嚮仰先正之意。事關其子孫者。不得不用力救之。判堂事。亦可謂不善周旋。而曺允大則予果以爲非矣。然而今旣妥帖。又不必說去說來也。命善曰。吏判爲政。老鍊公平。乃如之人。何處得來。而曺允大之一事二事較爭如是者。極爲怪駭矣。予曰。都政時相較則因何事耶。命善曰。以臺通事相難。而吏判欲先通白師謹。郞廳則以韓商新爲言。以致較絜云矣。予曰。勿論此事彼事。允大擧措。果多可駭矣。命善曰。通淸之爭詰。猶或可也。至於初仕則不當干涉矣。左議政洪樂性曰。雖在初仕。若用不當之人。則郞廳之爭執。猶可說矣。而此則果如領相所奏矣。予曰。年前㴠仁亭親政時。李魯春於初仕望筒。爭執不書。故予已怪之矣。判堂銓注若不愜意。則爲郞廳者他日居言地而彈駁則可也。如是干預則果不可矣。命善曰。銓堂許遞。雖出於曲副之聖念。而吏判之以此決去就。終涉太過矣。且以訓將言之。非但言病。以向來事爲情勢不出云。動駕當前。凡事多可悶矣。予曰。此則尤過矣。在訓將。毫無情勢之可言。故相南九萬之爲都提調。申汝哲爲提調之時。有納賂行査之事。伊時事。曲在於都提擧。而猶且論罪請罷云。予則以爲設令訓將眞有簠簋不餙之失。爲中軍者。固不敢如是。趙圭鎭事。誠甚妄率矣。予之處分。亶出於尊朝體之意。朝議未知以爲如何也。命善曰。臣等莫不欽仰於處分之至當矣。予曰。金吾問目中。以無忌憚三字。歸諸圭鎭之罪者。已不成說。而訓將則以圭鎭口招中杜賂門三字。作爲引義之端云。然則以此兩個文字。互爲對待。毋使更爲引嫌好矣。諸將臣亦傳此意于訓將。予曰。近以春坊久勤人。有次次收用之意。而偶見臺侍案。則鄭彥郁以幸酉登科。年過七十而尙在納言。可謂沈屈矣。至於韓宗濟。乃是癸丑登科人也。遐土之沈滯可矜。韓光協則癸亥登科。曾經說書。似是有地處者。而尙不得陞品。故予欲收用。有所傳敎者。而未知韓光協之沈廢緣何事端。故問於都承旨。則以爲光協爲尹蓍東所彈駁。因以沈滯。而未記其爲何事云。故予亦未詳。欲一問於卿等而決之。傳敎姑令勿爲頒布矣。此等事。禮判似當知之矣。昌順曰。臣亦未能的記矣。韓光協與故判書李成中。同被尹蓍東之彈駁。因致沈屈。而其後亦或照擬於臺侍之望。亦出外爲梁山郡守矣。命善曰。韓光協果於伊時見彈。而故判書則伊後無礙。光協亦或照望云矣。樂性曰。臣則與光協有面分。而外而梁山。內而判事。亦皆曾經矣。予曰。然則此事似非關係於隄防義理者。昨日傳敎。卽爲頒布。雖以此觀之。蓋於乙亥之間。無論罪之輕重。一傡盡枳故也。大抵傷害多人是可畏。昔宋臣范純仁開棘之戒。朱子則以爲非矣。而其在漳河謫行時。隨水沾衣。顧謂傍人曰。此亦章子厚所爲耶云云。此可見純仁寬裕之量矣。今日朝廷之上。皆以純仁之心爲心。則予將何慮之有哉。人之做事設心。不當乘快爲之。恒存不足之意。然後可無後弊。故宋太祖罷朝而有終日不樂之色。左右問其故。則曰吾早作乘快。誤決一事。是以不樂云。於此一言。可見其仁厚立國之本矣。近世人則只是沒知沒覺。亦不識其乘快之爲何事。規模不立。便同無骨子樣。此予頃日筵敎中。蹉失可爲之機云者也。玆豈非卿等之責耶。命善曰。今承聖敎。莫非臣等不能對揚之罪矣。予曰。此卽予之統論世道也。卿等不必獨自引義也。
정조 9년 · 강
命庶類疏通。另飭銓曹。
정조 9년 · 목
禮曹判書鄭昌順啓言。頃以能郞燮通事。有與大臣往復停當。入於通編之敎矣。奉朝賀金致仁。則以爲兼敎授一窠及能郞一窠。屬之庶類似好。判府事李福源。則以爲史庫參奉。耆老所守直官。香室忠義三窠。屬之庶類似好矣。領府事金尙喆。判府事金熤。病不能往復。領左相則今方入侍。下詢好矣。予詢領左相。領議政徐命善曰。能郞之屬於武弁。卽臣之所建白者。追聞事勢。復舊還本似好矣。左議政洪樂性曰。臣意亦與領相無異矣。竊有心常矜念。每欲一陳者。今因言端。敢達矣。小科參奉者。一斥不復。不如引儀學官之累次甄復。若取典獄禮賓中主簿一窠。定爲參奉出身甄復之窠。可爲疏通之道矣。敎以。卿之所奏。儘有意見。如是變通固好。而初仕歧之屬之禮賓典獄。已有爲人擇官之嫌。及其出六之後。又以此二司主薄。作爲渠輩究竟之窠。則如藥院廚院等參上諸職。將不得通瀜差擬。予意則以爲不必指窠酌定。然近來事須有界限。可以把持。俄已詳諭於卿等。卿退與諸大臣往復。後日入侍稟處。大抵庶類疏通。卽一急務。丁酉節目之後。兩銓注擬。迄無一人對揚者。朝家失信大矣。端本之政。無出於修明成式。苟然則昔所未霑之官。皆可次第推遷。導和疏鬱。莫有大於是擧。適因言端。復此申申。以此意出擧條。另飭銓曹。着意遵行。如是申飭。效又蔑如。兩銓之臣。豈逭不職之罪也。
정조 9년 · 강
命義僧番錢折半蠲減。
정조 9년 · 목
領議政徐命善啓言。六道義僧之除番徵錢。寔出於 先大王軫恤緇徒之盛德厚澤。而伊後三十年間。寺刹之盛襄頓異。平民之受弊反甚。今此釐減之命。實仰繼述之仁政。量宜給代。在所不已。臣等來會賓廳。與有司堂上。前後守總帥臣。略有所講確。先令各陳所見。臣亦繼此獻愚。以俟處分。敎曰。左相及諸臣各陳所見。左議政洪樂性曰。義僧番錢裁減後給代之需。諸議皆以爲添餉一條外。他無區劃之道云。事勢雖似不得不然。而軍餉添補。法意甚重。此則恐難輕易着手。故果不無趑趄之意矣。及聞禮判之言。則誠有意見。下詢處之。守禦使鄭尙淳曰。義僧番錢。實爲各道僧徒難支之弊。叩計本廳支放。實無贏餘。給代之需。百爾思量。他無變通。只有守總兩營。間年添餉數二千石。以此逐年劃給各千石於兩廳。且本廳添餉設施之初。本爲二千五百石。而庚午出鎭後。朝家移劃五百石於江都。今若還推此數。竝與總廳分半條千石。逐年作錢充給折半蕩減之代。以其所餘一千兩。換作大米二百五十石。添補軍餉。則雖不敷。猶勝於全廢矣。總戎使李昌運曰。臣意則守總兩營。有兩西二千石。添餉之法。番錢元數中。減四分之一。而添餉條二千石。勿使兩營間年受來。逐年各授一千五百石。作錢充彼所減之數。五百石依前例添餉。則僧徒有減錢之惠。添餉無專失之歎。事係釐革。請下詢大臣處之。曾經總戎使李柱國曰。義僧除番。行之之初。利而無害。法久弊生。至於徵民之境。臣意則番錢四分一蕩減。其代守總兩營有間年添餉條二千石。每年各納一千石。五百石。以充減給之物。事甚便好矣。司直徐有大曰。臣意則就兩營所納番錢一萬四千餘兩內。減去折半。而其所減省之數。以兩西小米量宜加劃。以補其不足之數。則在營門元無所損。在僧徒當爲大惠。有司堂上鄭一祥曰。將臣及諸議。皆以添餉條中推移充給爲宜云。恐似無妨矣。釐正堂上徐有隣曰。以今經費措處誠難。以守總兩營添餉條推移區劃之外。恐無他道矣。有司堂上趙時俊曰。臣於年前待罪嶺藩之時。疏陳義僧之弊。其勢不得不通變矣。諸議皆以守總兩營添餉條二千石移施之外。無他區劃之物云。似無妨矣。釐正堂上鄭昌順曰。義僧番錢之弊。都數爲一萬四千兩。今若半減則不過爲七千兩。以此七千兩。分之義僧所在各邑。取其元數。減其折半。則大邑不滿百餘兩。小邑或五六十兩。其餘諸邑。不過數十兩內外。使各其邑守令取其所在公下錢中。立本代給。其所區處。不至甚難。的知利害。務爲經遠。自備局成節目爲永久無弊矣。命善曰。俄於賓廳。已聞禮判之言。而今承上敎。誠爲至當。若令各其營邑區劃給代。則比諸添餉條取用。稍似便好。而其所措處之方。不可不一問於道臣。爲先以此行關諸道。錢穀充補之道。平民代徵之數。使之往復於義僧所在邑守令。措一論啓後請稟處。從之。
정조 9년 · 강
差下釐正堂上徐有隣。鄭昌順。
정조 9년 · 목
領議政徐命善啓言。義僧番錢變通蠲減。才有成命矣。往復各道。酌量給代之節。不可無句管之人。行副司直徐有隣。禮曹判書鄭昌順。釐正堂上差下。請使之擧行。從之。
정조 9년 · 강
遞慶尙監司李亨逵。
정조 9년 · 목
領議政徐命善啓言。嶺伯事可悶矣。再疏承批之後。不當一向稽謝。故頃以催促辭朝之意仰達矣。追聞其病勢。則果無强赴之望。雖使强赴。亦無以剸理劇務云。其在朝體。有難等待其差歇。慶尙監司李亨逵。請今姑許遞。從之。敎以。春巡幾至過時。夫馬留滯。亦甚可悶。嶺伯之代。今日政各別擇差。待下批。仍令不多日內辭朝。
정조 9년 · 강
命平安兵使李漢泰及未下直守令。明日辭朝。
정조 9년 · 목
因領議政徐命善啓稟也。
정조 9년 · 강
改差慶尙左兵使李仁秀。
정조 9년 · 목
領議政徐命善啓言。平安兵使李漢泰有明日辭朝之命矣。慶尙左兵使李仁秀。以叔侄之竝居閫任。爲難安之端。私義無怪。慶尙左兵使。請今姑改差。從之。
정조 9년 · 강
命嶺東設賑。昨年賑餘穀中劃給。
정조 9년 · 목
領議政徐命善啓言。卽見原春監司徐鼎修所報。則杆城。高城。通川。歙谷等四邑所報。備陳民情遑汲之狀。仍以爲歙谷則饑口爲七八十名。隨其緩急。拮据賙賑。而來頭口數如或夥多。則更爲馳報。至於杆城等三邑。饑口恰爲千餘。不可不及今設賑。而本營物力殘薄。實無措劃之道。昨年賑餘穀賑廳會錄二千七百餘石中。各穀限九百石。特爲劃給。則商量排給於三色。而畢賑後。修成册報備局云矣。昨年賑餘各穀。旣有數千包會錄者。依狀請限九百石劃給。令道臣商量分排。從便設施。俾無顚連之患。畢賑沒成册修報事。亦依所請。請施行。從之。
정조 9년 · 강
命守宮大將。兼察藥房分提調。
정조 9년 · 목
領議政徐命善啓言。今番幸行時藥房分提調。依例差出之意。請分付。敎以。今番與經宿時有異。以守宮大將兼察。
정조 9년 · 강
命京船作隊後各邑浮價。姑令依前擧行。
정조 9년 · 목
副司直徐有隣啓言。今番京船作隊之後擧行條件。已爲領下。而各邑浮價多寡不一。故竝以每石一斗定式行會矣。卽聞兩湖沿邑。稅穀開倉已久。幾盡捧寘云。加徵還給之際。不無中間消瀜之弊。今年則姑令依前擧行。自明年爲始。請依節目施行。子詢二堂上。趙時俊曰。臣意與一堂上別無異同矣。從之。敎以。雖升合之米。今若增斂。則豈不重難乎。此一款。更加爛商。
정조 9년 · 강
命前納言鄭彥郁。前持平韓光協。前掌令韓宗濟。申飭銓曹。陞敍調用。
정조 9년 · 목
敎曰。近因丙申以前官官之時在堂下抄出事。取考官案。鄭彥郁名字。尙在納言望。以科則四十五年。以年則七十三歲。雖未知何狀。而官至納言。地閥亦足可稱。訖今沈屈。殊非振淹之意。申飭銓曹。陞品調用。因此又聞之。前持平韓光協。前掌令韓宗濟。登科或爲五十三年。或爲四十三年。年皆近八十。此二人之沈屈。不下於彥郁。一體申飭陞敍調用。
정조 9년 · 강
命吏曹堂上遞差人。仍任前職。
정조 9년 · 목
敎曰。昨遞今仍。不至無所據。吏曹堂上遞差人員。竝仍任前職。
정조 9년 · 강
康陵紅箭門。命 本陵官兼監役修改。
정조 9년 · 목
禮曹啓言。 康陵紅箭門修改。不可等待寒食 祭享云。先告事由。今二月初八日設行。所用雜物。令該司磨鍊進排。依前例。令 本陵官員兼監役。請趁卽修改。允之。
정조 9년 · 강
以金華鎭洪益弼爲總管。前望也。
정조 9년 · 강
有政。吏曹判書李命植。參判李敬養。參議趙鼎鎭。兵曹判書李在簡進。
정조 9년 · 목
以成德朝爲承旨。吳益大爲大司諫。韓光近爲司諫。宋銓爲獻納。沈樂洙爲校理。尹坊爲判尹。趙時偉爲左尹。閔鍾顯爲大司成。韓德爲西部都事。初仕也。鄭昌順爲慶尙監司。金明遇爲舒川郡守。○再政。以徐弘麟爲 徽陵參奉。初仕也。白師誾爲慶尙左兵使。宋煥昌爲洗馬。初仕也。李儒敬爲全羅右水使。趙文植爲宣傳官。初仕也。
정조 9년 · 강
命遣吏郞。摘奸諸執事淸齋。
정조 9년 · 목
社稷春享。在再明日也。
정조 9년 · 목
敎曰。漢城判尹前望單子入之。
정조 9년 · 목
全羅監司李在學以濟州移轉穀差使員申鴻周殫竭效勞。趁速利運馳啓。敎以。羅里浦穀物。趁期到泊。無一民一船之頉報。極爲萬幸。且觀狀辭尾陳差員誠勤。亦足可尙。若以繡衣差出。則復命之後。勢將加資。今豈可異同。況守令領運。係是格外。當該差使員。令該曹今日政。陞資調用。
정조 9년 · 강
有政。吏曹判書李命植。參判李敬養。參議趙鼎鎭進。
정조 9년 · 목
以尹坊爲大司憲。尹尙東爲大司諫。鄭彥郁爲執義。李祖源爲司諫。盧廷良爲掌令。林道浩爲獻納。李周顯爲正言。李在協爲禮曹判書。宋銓爲弼善。金履素爲知春秋。○再政。以李顯靖爲修撰。元宇鎭爲楚山府使。閔廷桓爲康津縣監。鄭彥郁爲承旨。
정조 9년 · 강
命初十日次對。進定於明日。
정조 9년 · 강
命李魯春。依前下敎島配。
정조 9년 · 목
敎曰。更問禁府。果有時刻之慮云。今則臺啓足云從施。臺議已伸矣。固知乍從乍寢之苟艱。而與其許久滯獄。至於瘐斃。曷若及今速決之爲稍勝乎。李魯春依前下敎。卽爲島配。待城門開擧行。夜已四更五點。其將以此徹宵乎。該府萬一遲滯。當該堂上。竝寘重典。各別嚴飭。
정조 9년 · 강
罷承旨趙尙鎭職。遞成德朝。柳誼。以李漢豊。鄭彥郁。權★(木+嚴)爲承旨。尋遞★(木+嚴)。
정조 9년 · 목
政院以徼還微稟。敎以。職在唯允。使予瘐殺時囚乎。當該承旨爲先遞差。又因德朝牌不進。敎以。許遞。又敎曰。承旨前望單子入之。又敎曰。兩度傳敎。如是覆逆。出場無期。俾令一伸。原傳敎竝還入。難是齋日。以所懷代啓辭。自是臺閣故事。召見臺臣。予欲面諭。其停其連。雖非自上所可指揮。而亦豈無別般曲體之擧。新除授臺諫牌招。召對同爲入侍。又敎曰。初下傳敎。無異從施。則竝與再下之島配傳敎。俱不頒布。寧有如許貌樣。今日趙尙鎭擧措。極爲荒雜。焉有已遞之承旨。更爲入稟乎。當該承旨。幸已加等處分。而新除承宣之一循前承旨貌樣。終不頒布。尤萬萬駭然。當該承旨。爲先從重推考。卽爲頒布。又敎曰。臺臣事。誠爲慨然。似此微事。如是推諉。何時出牌。尙不入來。寧有如許道理。況再昨筵中。已有下敎。則廷臣似當聞知。今則臺啓業已究竟。在臺臣別無難處之端。豈敢如是逡巡。出牌臺臣竝遞差。前望單子入之。待下批。牌招察任。今日政新除授臺諫與行公待諫。使之牌招。則政院只以新除授臺諫牌招。當該承旨遞差。又敎曰。以已遞承旨入稟復逆。此前所未聞。當該承旨罷職。又敎曰。承旨權★(木+嚴)望筒勿施。仍任前職。使之入直兵曹。前望單子入之。
정조 9년 · 강
以李敬養爲大司憲。李延伋爲正言。尹長烈爲執義。李晴爲持平。前望也。
정조 9년 · 강
命李魯春府門外保授。
정조 9년 · 목
敎曰。時囚罪人李魯春。旣已酌處。配所磨鍊間。遣宣傳官。與入直都事眼同曉諭後。府門外保授事。該房分付。
정조 9년 · 강
削承旨李漢豊職。
정조 9년 · 목
敎曰。今日李漢豊擧措。卽前所未聞者。渠以武承旨。乃敢請承傳色徼還。已萬萬愚濫。況以別軍職出入近密。亦知近日靜攝。而夜已五更餘矣。來守閤外。惟意强聒。究厥所爲。尤極駭然。似此屈强之人。近日文臣。亦未見之。今於徹漏之時。始呼當直。此等愚悖之氣。不可不抑。俄下傳敎。極其截嚴。而了無待罪之擧。又何等無嚴。行左承旨李漢豊爲先削職。
정조 9년 · 강
召見承旨李文源。下直閫帥。守令于誠正閣。
정조 9년 · 목
予曰。平安兵使進前。李漢泰進伏。予曰。本營雖不繁劇。卽邊上重鎭。予每有西顧之憂。今玆特畀於卿者。只爲卿老鍊。必不至於貪黷故耳。蓋威生於廉。古人有言。卿須念之。德源府使李弼培進伏。予曰。德源自是弊邑。下去須善爲之。舒川郡守金明遇進伏。予曰。昨年大賑之餘。必多關心處。下去善爲之。予曰。疏通之說。卿等聞之乎。文源曰。果聞之。而近來一名輩亦以此有言云矣。臣則謂頃者成節目後。尙不擧論。太有見欺之慮矣。予曰。然矣。大抵用人之法。如人元氣然。蓋元氣先通然後可以行五行。五行行然後一身安矣。今此疏通。出於憂國用人之意耳。文源曰。聖念至及此。天地人神之幸矣。予曰。摘奸備郞入侍。孫克福進伏。予曰。五部皆詳細摘奸乎。克福曰。臣摘奸則部內別無而北部趙泰寬者。以其亡子之不得掩土。情狀可矜。可佐洞有草殯。而不成貌樣。北漢洞口有凍殍。水口門外。有三處草殯。其餘往往有之。合五部內二十五處矣。予曰。承旨退後。發牌賑恤廳郞官。更加申飭。部官眼同詳細錄出。一竝掩土。俾得安葬之地。
정조 9년 · 강
康陵祭文。命親撰。親押再明日爲之。
정조 9년 · 목
因 康陵親祭時受押單子。敎以。今年展拜 本陵。卽我 明廟登極在是年也。 祭文當親撰矣。親押當於再明日申後爲之。
정조 9년 · 강
命明日抄啓文臣親誠及課講爲之。
정조 9년 · 강
行召對于誠正閣。承旨權★(木+嚴)。玉堂申耆。閣臣李崑秀。假注書朴著壽。史官吳錫齡。金建修。
정조 9년 · 목
講周禮。○命兩司進前。大司憲李敬養。正言李延伋進伏。予曰。今日適値齋日。以所懷爲之。敬養曰。臣已在闕中。迫於嚴命。雖未免登筵。實難據於臺次。請遞斥臣職。予曰。逐事。不必追提。勿辭。亦勿退待。敬養。延伋等進前曰。今日雖値齋日。三司合啓。則本不拘礙矣。仍奏府前啓。竝不允。請亟寢李魯春島配之命。還囚南間。設鞫得情。予曰。兩司諸臣。今日政差出。仍令牌招者。李魯春事。槪欲期於究竟。臺臣則決知其不從而爭執。予則亦料其不停而靳持。上下相持。了當無期。若令魯春竟至於瘐死獄中。不但方來貽弊。亦恐有識之竊歎。到今究竟法。無出於依啓二字。而卿等所請之律。卽設鞫也。如魯春之孤雛。而以鞫坐按問。莫曉其襯當。以是之故。遷就至今。今又任他。則魯春之死。誠丁寧矣。嫌其律名。不顧人命。自有輕重之殊。予思之又思。召見卿等。約以今筵。爲出場之限界。大抵卿等之所請。在於究問。臺論之得伸。不係設與拿之間。以拿鞫從施矣。予曰。便已從施。此啓自在收殺中矣。敬養曰。然矣。伏望依批旨。卽爲按問。予曰。何必靳持。依俄者傳敎。自政院招問當直以奏。敬養曰。罪人處分若此。臣竊恐有損國體。臣不敢應命。更達矣。予曰。已爲從之。何可煩聒乎。蓋設與拿豈有異也。今旣拿鞫從施。若仍此爭執。則終必至於不問之境。卽爲頒布。雖今夜鞫問敬養曰。亟寢拿鞫之命。卽令設鞫嚴問焉。予曰。卿等須思之。大抵臺臣之所啓削職。以罷職從之。則其啓已爲聽施矣。卿等啓以設鞫。故予則施以拿鞫。此啓已爲聽施矣。已施之啓。豈有覆逆之道乎。此則紀綱所在。卿須退去。敬養曰。處分若此。不敢擅出。伏乞更加三思。予曰。卿則姑止之。院啓陳之。延伋奏院前啓。竝不允。延伋曰。至於魯春事。雖有俄者處分。臣則決不可奉承矣。予曰。俄已下批於都憲。已聽之啓。豈有更陳之擧乎。臺閣事體。何等嚴重。而今日擧措。極爲駭然。設與拿之間。必欲爭執。則終不施問耶。延伋曰。然則當以新啓仰奏矣。今此李魯春事。聖上雖以從施爲批。而臣則決不可奉承矣。以聖上好生之德。念罪人之瘐死獄中。有此苟且彌縫之擧。而臣竊以爲非常之過擧也。予曰。以拿鞫從施。聞當直郞所告。李魯春之病。方令月令救療云。更問輕重。卽欲處分矣。耆曰。李魯春之負犯深緊。臺臣連啓事體至重。聖意雖慮瘐死。決不可如此了當矣。予曰。何如是煩聒乎。爲先推考。耆曰。臣旣承問備之命。雖惶悚。兩司之啓。槪出於共公之論。請更加三思。予曰。言甚支離。從重推考。耆曰。今於設鞫之啓。拿鞫從施。而仍爲收殺。則設或更下一等。而以島配從施。亦可收殺乎。
정조 9년 · 목
敎曰。副修撰遞差。
정조 9년 · 강
命抄啓文臣親試處所。以便殿爲之。
정조 9년 · 강
遣承旨詣 社稷。奉審摘奸。
정조 9년 · 강
遞承旨李漢豊。鄭彥郁。以李時秀。徐龍輔。洪文泳爲承旨。
정조 9년 · 목
敎曰。齋宿在明。在外承旨許遞。與未差之代。前望單子入之。
정조 9년 · 목
以金文淳爲吏曹參判。李身晦爲司諫。沈興永爲掌令。白師謹爲持平。鄭萬始。李東稷爲副校理。成種仁爲修撰。鄭一祥爲判義禁。李昌運爲知義禁。愼師稷爲龍岡縣令。
정조 9년 · 강
以金魯鎭爲禮曹判書。
정조 9년 · 목
敎曰。禮曹判書前望單子入之。又敎曰。新除授禮曹判書金魯鎭。牌招察任。
정조 9년 · 강
命全羅水使鄭觀采仍任。
정조 9년 · 목
兵曹以全羅右水使李儒敬親年呈狀。啓請改差。允之。敎以。日前入侍。旣問大臣前水使之罪。大體不過微眚。屢次差代之際。閫任曠務可悶。前水使鄭觀采罪名分揀。仍任前職。
정조 9년 · 강
嶺伯鄭昌順疏辭新除藩任。賜例批。
정조 9년 · 강
校理李敬一等聯箚請李魯春嚴鞫得情。賜批。
정조 9년 · 목
箚略曰。臣等於李魯春酌處事。竊有所萬萬憂歎。未經一問。遽然酌配。揆以刑政。寧有是哉。亟寢成命。嚴鞫得情。批以。朝筵。已諭於所懷。
정조 9년 · 강
行次對于誠正閣。仍行抄啓文臣親誠。
정조 9년 · 목
予曰。大抵昨日事。政院則責在唯允。無在其有徼還爭執之擧。而至於今日金吾草記之請罪卽官。可謂不成說矣。昨旣下敎於政院。使之聽傳敎擧行。則草記中所謂諉以奉命四字。此何道理。極爲駭然。其在執藝之義。陳疏爭執則猶或可也。不此之爲。直以草記請罪聽傳敎之郞官者。豈成事體。此等禁堂。不可無處分。方欲以中道付處勘律矣。至於李漢豊。則予已有處分。而武承旨之如是爭執。前所罕見。屢下嚴敎。而終不動念。至以期被竄配等說爲對。予亦難於威脅。多般曉諭。然後始乃頒布。大體其人品。頗似嶺人之固執矣。領議政徐命善曰。果牢確可觀矣。予曰。金吾草記。政院何可捧入乎。承旨誰也。洪秀輔曰。今日在院。只是臣等二人。聖敎之下。不勝惶悚矣。予曰。昨日傳敎中。旣云該房以此分付。則此是聽傳敎擧行之事。禁堂亦必無不知之理。而直曰諉以奉命云者。豈不萬萬駭怪乎。近來人之劻勷。本自如此矣。在前鞫囚。尙有保放之例。況此囚乎。命善曰。年前鞫囚中。鄭哥果有保放之事矣。予曰。此亦非創行。伊時亦考例爲之矣。命善曰。禁堂草記。果爲駭眼。而只聞宣傳官傳命保放之事而似然矣。若見傳敎之下。則豈有如是之理乎。予曰。李魯春事。予果欲使一伸公議。故昨日臺批。旣以允從爲言矣。及聞月令所告及禁都所傳。則果然病欲濱死。無可究問云。故使之保放者此也。書出傳敎。旣奉承傳。則金吾草記。終是不成事面。判金吾進前聽敎。李在協進伏。予曰。昨日傳敎。卽令該房分付。而禁府郞廳。亦以聽傳敎擧行。則卿之只憑府吏之言。如是草記者。豈成說乎。據理草記。或上疏爭執則可也。諉以奉命四字。大是妄發矣。在協曰。夜下傳敎。臣果未及見矣。予曰。初欲嚴加處分矣。今聞事實。旣未及見傳敎云。則合有參恕之道。卿則罷職出去。在協逬出。予曰。此判堂事。本自如此。頃日趙圭鎭口招問目中所云無忌憚三字。亦未免駭眼矣。曾經捕將之人。若眞個有無忌憚之事。則其罪當何如。命善曰。果然矣。而今此諉以二字。則尤萬萬誤着矣。予曰。昨夜傳敎。承宣亦未及見乎。金吾堂上何不請推耶。秀輔曰。近來夜禁至嚴。故夜下傳敎。臣等亦未得見。朝者草記入呈時。亦緣忙錯。未及察推。臣等不勝惶恐矣。予曰。予當詳言昨日光景。卿等其聽之。再昨日召接卿等者。蓋欲言李魯春究竟之事。而予於近日。有善忘之病。未及言之。且領相本意則予所深知。無可更問。故昨夜牌招諸臺。欲爲收殺究竟之道。果欲一番拿鞫矣。諸臺或在外或不進。無以備員。故適因李敬養之以政官在闕中。特爲憲長。使之入侍。憲長則本來善於做錯。故認以停啓。竝與所懷而不欲爲之。予故溫辭導誘。以一番拿鞫。當伸公議。今旣從施。明又發啓無妨之意。縷縷言及。則都憲似以爲然矣。及夫玉堂申耆之奏。以爲旣發設鞫之啓。則豈可以罷削薄罰。而便卽停啓乎云云。於是乎沖激都憲之疑心。屢度曉諭。終不聽從。蓋都憲之意。則以所懷代奏。認爲停啓故也。至於李延伋。則一啓再啓。不成臺體。謂以散齋欲發啓辭。此尤豈成說耶。仍命讀昨日臺諫所懷批答。蓍壽讀奏訖。予曰。下殿請字遞式。注書往復憲長。卽爲釐正。命善曰。如是不批。便爲從施。此則可謂已究竟矣。予曰。昨夜筵席。不啻千言萬語。而大略如是而已。今則不害爲善究竟矣。雖以今番金吾草記觀之。旣以還囚之意敢啓云云。則批下知道然後始可收殺。而草記中。又有爭執島配之命矣。亦亦不成體改矣。諫批中已諭憲批四字抹去。則便是允從於諫啓矣。校理李敬一曰。鞫囚保放。自有已例。而至於酌配之律。拿鞫嚴問之前。決不可擧行。伏願還收島配之命焉。予曰。昨日處分。果有商量矣。予曰。此儒臣。則果以拿鞫爲請矣。命善曰。果然矣。敬一曰。小臣做錯。當以設鞫仰奏者。誤以拿鞫爲辭矣。予曰。旣奏之後。又此分疏。筵體豈容如是乎。秀輔曰。敬一以李魯春是事。陳達所懷之際。旣請拿鞫。及其下批之後。又以設鞫仰奏者。未免做錯之失。請從重推考。予曰。勿推。予曰。李魯春其若無病。則予果欲一問後定配。蓋以不必使瘐斃獄中故也。及聞其病在危欲。至於難保之境。則臺批中。以處分爲敎者此也。今則在渠。可謂善處矣。命善曰。然矣。旣與鞫囚有異。則今則可以傳食而藥治矣。予曰。昨日事。不過如斯。而李漢豊事事之善否。姑舍之。三更入來。徹夜爭執。此殆文臣之所罕見也。命善曰。果甚牢確矣。予曰。吏判昨在闕中。昨日事。必當詳知矣。李命植曰。昨於朝房。見李敬養。李延伋而問之。其言以爲無論設與拿。急於鞫問云矣。予曰。李敬養昨夜事。果無大段做錯。而李延伋則果云何。命植曰。只云爭執不得而退矣。予曰。此則渠自羞道故也。昨日擧措。全不成臺體矣。命善曰。今則臺啓幸至收殺矣。予曰。收殺與否。姑舍是。予則殺費商量而然矣。○李顯道等進講訖。以擬唐李泌請以二月朔爲中和節。令百官進農書。以眎務本爲表題。
정조 9년 · 강
許施此伯春操停止之請。
정조 9년 · 목
領議政徐命善啓言。咸鏡監司李★(土+甲)狀啓。以爲今春習操與官門聚點。竝令停止。獨鎭部點何以爲之事。請令廟堂稟旨矣。春操竝停。旣出於軫恤軍民之聖意。獨鎭部鍊一體姑停之意。請分付。從之。
정조 9년 · 강
命會寧浦儲寘當捧條。參量年限。次第充納。
정조 9년 · 목
領議政徐命善啓言。全羅監司趙時偉狀啓。以爲儲寘事體何等嚴重。而當捧條八百八十九石零內。只捧二百六石零者。誠極可駭。當該會寧浦萬戶崔雲興。分付左水營。嚴加決棍。該水使李亨元。亦難免不善督捧之失。竝令攸司照律稟處云矣。近來穀簿虛實相蒙之弊。前後飭禁。何等申嚴。而邑鎭之犯科。又復相續。不飭之營門。虛錄之鎭將。照法重勘。斷不可已。萬戶崔雲興。旣已査出虛簿。從實來勘。則興襲謬仍循者有異。且自水營。旣施嚴棍之罰。不必更爲拿處。左水使李亨元。則勿論虛錄反作。律文中無道帥臣論罪之例。今不可創出無前之法。拿處一款寡之。儲寘當捧條八百八十九石零。則流來積逋。果難一時盡捧。令帥臣參量年限。分排石數。次第充納事。請分付。從之。
정조 9년 · 강
領議政徐命善以持平李萬應陳疏糴政事覆啓。
정조 9년 · 목
命善啓言。持平李萬應上疏批旨。有糴政事令廟堂稟處之命矣。取見其疏本。則以爲捧糴一事。新還準納。舊糴竝捧。窮閭節屋。鷄犬不寧。旣停還捧。蓋出於爲經費不得已之擧。而年久之糴。名色甚夥。或有畢捧而疊出者。或有數寡而多出者。捧未捧之際。文書眩亂。停不停之間。多少混淆。舊糴未捧者。限十年永蠲事。請令廟堂稟處矣。年久舊還。不待臺臣所論。戊戍以後蕩減之數。爲八十萬石。今則各道各邑最久條。不過十年內停退者而已。今此限十年永蠲之請。無乃未詳穀簿而然耶。室於徵捧時許多奸弊。難保其必無。此則依臺臣疏論。各別申飭之意。請分付諸道。從之。
정조 9년 · 강
命訓局軍布未給之數。從便區劃。
정조 9년 · 목
領議政徐命善啓言。訓局軍布癸卯蕩減代。頃因均堂所奏。只給其半矣。關西木旣已還之後。本局事勢。不可無軫念之道。癸卯折半未給之數。聞是一千五百兩零云。此則從便區劃。準數給代事。請分付該廳。從之。
정조 9년 · 강
命關北餘布三十同。許劃均廳。
정조 9년 · 목
副司直徐有隣啓言。俄者大臣以訓局癸卯條蕩減給代事。有所仰達。而目今均廳事力。實無擧行之道。如或不可不給。則自廟堂從長區劃。然後始可擧行矣。子詢大臣。領議政徐命善曰。賑廳事勢。亦不可不念。北關餘布中三十同許劃。請使之充給。從之。
정조 9년 · 강
重推都總管金華鎭。
정조 9년 · 목
敎曰。都總管金華鎭從重推考。卽爲牌招。申飭行公。
정조 9년 · 강
命慶尙左兵使白師誾。當日辭朝。
정조 9년 · 강
政院議啓請寢明日幸行之命。賜批。都承旨洪秀輔。左承旨李文源。右承旨李時秀。左副承旨李祖承。右副承旨徐龍輔。同副承旨洪文泳。
정조 9년 · 목
議啓以爲 仙寢袛謁期日隔宵。而朝雪晩兩。日候陰冷。勞動八鑾。遠涉一舍。恐有欠於大聖人保嗇之方。況今玉候纔經靜攝。此時觸冒。尤豈不萬萬焦迫者乎。伏乞亟寢明日幸行之命。批以。日氣有霽意。不必因此退行。
정조 9년 · 목
東南 關王廟纛所祭。在明日也。
정조 9년 · 강
命左捕將李敬懋兼察右捕將。
정조 9년 · 목
右捕將徐有大以禁衛大將隨駕也。
정조 9년 · 강
命恩彥君房折受谷山縣火田。令道臣別定査官。詳細摘奸後。論移戶曹。
정조 9년 · 목
戶曹啓言。內需司牒呈恩彥君房手本內。本房望呈黃海道谷山縣北六面量外加火田打量事。行闕之後。本官謂以三面前屬他宮房。其他五千餘日耕。則充納各官稅錢云。而各宮火田總數。不過爲一千六百餘日耕。則今此五千餘日耕中。函餘猶爲三千餘日耕。各別査實。修成册上送事。令戶曹詳査草記事。命下矣。昨年因本房手本。谷山縣此三面及西面量外火田一百五十結。果是量外關曠處。則有弊無弊。査實論移。以爲折給之意行會矣。本邑査報內。以爲本縣土薄。元無宜穀之處。所謂火田。自來爲五千餘日耕。而戶曹及各宮房火田。合爲一千六百四十七日耕。每日耕作四負。每負小米一斗式作錢磨鍊。故民不支堪。己酉年間官民完議沒。一千六百四十七日之稅。通徵於五千元數之內。而他無空閑之土。若又折受。則勢不得不疊徵。不可率易加稅爲言。故臣以千餘日耕火稅之分徵於五千餘日耕云者。他處所無之例。枚報巡營。詳細論移事題送。而道臣査關。亦以爲本縣火田。俱是磽确之地。當初分稅。蓋欲輕其賦而保峽氓。其所爲弊。誠如邑報。折受一款。不可擬議云矣。本縣土地雖曰瘠薄。以一千六百餘日耕之稅。分排於五千日耕云者。有違法例。而屢次關飭之後。邑牒營關。一辭防報。迄此相持。誠甚未安。更令道臣別定査官。詳細摘奸後。論移本曹。以爲稟處之意。請嚴飭分付。允之。
정조 9년 · 강
原任大臣聯箚請退動駕。賜批。領敦寧鄭存謙。判府事李福源。金熤。
정조 9년 · 목
箚略曰。謁 陵有命。雨雪不止。此時動駕。有乖於節宣之方。更加三思。亟循群情。批以。天氣昭朗。卿等勿以爲慮。仍命遣史官傳諭。
정조 9년 · 강
玉堂聯箚請 陵謁差退。賜批。校理李敬一。修撰金啓洛。成種仁。副修撰兪漢敎。
정조 9년 · 목
箚略曰。 先陵祗謁期日隔宵。雨雪終朝。日氣陰冷。此時啓蹕。有乖於節宣之方。差退日期。稍俟晴和。批以已諭院批矣。
정조 9년 · 강
有司堂上徐有隣以羅萬綱等上言覆啓。
정조 9년 · 목
有隣啓言。昨日所下上言十度中。密陽民人羅萬綱上言前五衛將李景尹。民人舊還千餘石備納事。依下敎。往復舊伯後稟處。濟州幼學梁擎天上言三姓廟賜額事。亦依下敎。議于大臣後稟處。西部幼學李聖佑上言其祖寧山君忠僖公五代孫益李年九十依國典加資事。詳考帳籍及寧山君諡狀後。當爲稟處。坡州童蒙池廷良上言渠之外祖母良賤卞別事。詳考長湍府戶籍及昨年畿營査啓後稟處。公山幼學崔暹觀上言其父蓋著。其母朴氏孝行旌褒事。南原幼學邢昌得上言其父世績孝行旌褒事。臣待罪兩道時。道內士林民人之以孝烈呈單呈訴。不下累百張。此兩人亦當在其中。未能記得。且禮堂以此事有筵奏。所當仰請勿施。今伏承傳敎。付之道臣。待抄啓狀聞。令該曹稟處。水原幼學許鑄上言渠之始祖故駕洛國首露王。依新羅高麗始祖崇德崇義兩殿例立廟事。駕洛國不過一小國。不可比同於新羅始祖之澤流一方。高麗始祖之統合三韓。則立廟崇報。非所可論。勿施。渠之所告中。旣有陵軍位田之朝家劃給。齋宮享室之鄕人主管云。此則分付道臣。申飭金海府。樵牧之禁。歲臘之祭。使之着意擧行。固城獨女金召史上言沙格烟價路費一百九十兩推尋事。京中商賈輩之欺瞞鄕民。多費烟價。遷就不報。誠一弊瘼。分付秋曹。金自謙等各別嚴治。刻期捧給。而事關徵債。亦非四件。不可以女人而容恕。移法司徵勵。北部前仕書吏李景愈上言復屬兵曹事。渠果以春坊書吏。移差兵曹。而其後因價布都錄事。再次見汰。 景慕宮儀軌修正後。以其移差書役。設有前提調移文兵曹之事。而罪汰旣至再次。書役亦給崔價。且每每加出。有關後弊。則兵曹之不卽收用。誠有所據。呈訴本曹。猶云不敢。猥濫上言。殊極痛駭。上言內辭緣勿施。亦爲移法司嚴治。咸與假率金宗玉敬順王子孫。軍役勿侵事。依下敎詳考世泒。遵受敎勿侵之意。請行關本道。從之。敎以。不必深治。竝勿勘罪。
정조 9년 · 강
詣春塘臺齋宿。
정조 9년 · 목
具翼善冠袞龍袍。乘輿出協陽門。詣春塘臺。降輿入齋室。
정조 9년 · 강
遞承旨徐龍輔。以李亨元代之。
정조 9년 · 목
敎曰。右副承旨許遞。前望單子入之。待下批牌招察任。
정조 9년 · 강
詣 文廟。行酌獻禮。還詣春塘臺。儒生試取。仍行放榜。讀券官領敦寧鄭存謙。行司直金魯鎭。工曹判書吳載純。副司直徐有隣尹坊蔡弘履李得臣。戶曹參判尹蓍東。行副司直金尙集。同知李獻慶。對讀官副司直趙尙鎭李度默尹勉昇。刑曹參議李兢淵。副司直朴天衡李東馨李祖源李謙煥閔台爀洪履健。校理鄭萬始。副司果金啓洛。修撰成種仁。副司果李顯默。文學李尙慶。副司果韓商新朴基正鄭東觀。待敎李崑秀。檢校待敎尹行任。
정조 9년 · 목
具遠遊冠絳紗袍。乘輿出映[暎:I-BUILDING]花堂。由集春門至　文廟。降輿入大次。改具冕服。詣版位行四拜禮。詣神位前。上香獻酌訖。次詣 宗聖公 述聖公 亞聖公神位前。上香獻酌如初儀訖。從享獻官。分詣殿內及兩廡從享神位前。酌獻如儀。還入大次。改具翼善冠袞龍袍。乘輿出。由集春門。還御春塘臺。試官行禮訖。○以大成殿爲銘題。○命武所試官進前。李敬懋等進前。予曰。三貫革如或不足。加設四貫革似好矣。敬懋曰。擧子不過十隊。似當早畢矣。○命試官食代。仍入小次。少頃陞座。○敎曰。試所收券爲幾軸知入。予曰。試官持先捧試券進前。諸試官分考訖。取金履翼姜克成曺允遂趙雲紀尹悌東等五人。武科三十三人。以次出榜。○放榜時至。放榜如儀訖。乘輿出。由靑陽門銅龍門協陽門還內。
정조 9년 · 강
汰宣傳官尹頤東。
정조 9년 · 목
敎曰。宣傳官尹頤東汰去。仍令該曹口傳差出。
정조 9년 · 강
有政。吏曹參判徐有防進。兵曹判書趙時俊進。
정조 9년 · 목
以鄭萬始爲兼司書。洪龍鎭爲三水府使。單付仁陵君李在協。柳弘源。爲宣傳官。初仕也。
정조 9년 · 강
遞承旨李亨元。以李得臣代之。
정조 9년 · 목
亨元不爲仕進。敎以。許遞。前望單子入之。
정조 9년 · 강
以金魯涥爲大司諫。李勉兢爲獻納。
정조 9년 · 목
敎曰。在外臺諫許遞前望單子入之。待下批牌招察任。
정조 9년 · 강
以金頤柱任希敎爲副總管。前望也。
정조 9년 · 목
具翼善冠袞龍袍。乘輿出協陽門。詣肅章門陞座。○予曰。搜探文書。卿等與委官詳細考見。罪人李瑮病勢何如云耶。鍾秀曰。令則稍勝。可以訊問云矣。予曰。斗恭今當入來耶。鍾秀曰。今日內必當拿來矣。予曰。洋海先爲上闕。卿等出意見。各別盤問好矣。而所謂香岳。卽是巨魁。容貌疤記。詳細究問可也。予曰。罪人洋海上之。問目訖。予曰。罪人姑爲下幕。罪人瑮上之。出意見嚴加鞫問。期於得情可也。問目訖。予曰。罪人下幕。罪人福榮上之。問目訖。予曰。罪人下幕。罪人河光容上之。問目訖。領敦寧鄭存謙等曰。河哥之一向抵賴者。以其無證左之相質故也。金鍾健拿問。然後可以尋覈其眽絡。而當初之不請發捕。未免疏漏矣。予曰。卿等之言果然矣。鍾健如欲拿問。則如金履容例。率來面質可矣。大抵此獄事。尤不可泛置。予則每以謂世豈有二夏賊之理。而旣聞此言之後。決不可仍置。其言端階梯。在於劉哥及鍾健。而當初只拿河哥者。論以鞫體。誠萬萬寒心矣。予曰。河哥旣無更問之端。姑爲解枷下府。以待劉哥之上來可也。仍命罪人下幕。罪人斗恭上之。問目訖。予曰。諸大臣與禁堂相議。出意見問之可也。僉曰。非但今番事而已。夏賊同謀之凶黨。今當發問嚴覈矣。予曰。此罪人無所顧藉。各別加刑。使之直招可也。然而今若泛問其同黨。則噫彼凶種。便同几上之肉。若以平時所含憾者。無難拖引。則其將世無完人矣。卿等須諒此狀。商量發問好矣。夏賊之當時地處。朝廷之人。孰不知之乎。今若泛問其所親。則不成事理。只以其同情指揮之人。嚴問可也。○罪人斗恭訊杖訖。予曰。罪人姑爲下府。○敎曰。親鞫姑罷。○少頃乘輿由協陽門還內。
정조 9년 · 강
罷黜巨濟府使李琦鉉。
정조 9년 · 목
左議政洪樂性啓言。夏賊卽窮天地亘古今所無之極逆。而罪人斗恭。以其姪。爲奴於巨濟府。則與他尋常緣坐。萬萬有異矣。該府使李琦鉉。身爲地方官。其於逢受防禁之節。固當嚴飭密察。而不此之爲。使之依願住接。全無嚴加防守之意。事極痛駭。巨濟府使李琦鉉。爲先罷黜。請拿問定罪。從之。
정조 9년 · 강
有政吏曹判書李命植。參判徐有防進。以申大偀爲巨濟府使。李謙彬爲丹陽郡守。
정조 9년 · 강
右尹趙宗鉉陳疏乞遞。賜例批。
정조 9년 · 강
遣承旨詣 宗廟 景慕宮。奉審摘奸。
정조 9년 · 강
金吾諸堂請對。賜批。判義禁金鐘秀。知義禁徐有隣李在簡。同義禁金尙集。
정조 9년 · 목
因請對。敎以。所懷書入。○所懷以爲。發告人之首先取招。鞫體則然。今此斗恭獄事。金鍾健之尙不一問。大違格例。致令兪文龍之爲切緊階梯者。亦不免因此見漏。獄體之乖舛。有不可勝言。到今斗恭抵賴之後。不可不及時窮覈。金鍾健卽爲發遣都事拿來。兪文龍之令本邑行査。不成體段。一體發捕。河光容之與斗恭酬酢。旣已綻露於斗恭之招。則全然牢諱。必有隱情。具格嚴囚。以待更推。斷不可已。批以。金鍾健金履容。俱是發告之人。而鍾健所告之說。則重臣請對時筵奏。十分明白。履容所告之說。則重臣之言。猶有未詳悉者。只令履容入侍面陳矣。大抵鍾健所告事。卽斗恭居謫時。對接主人酬酢之言也。然鍾健無對質之人。容俟文龍之上來後處分可也。又以文龍言之。渠不觀聽於接主人。則必有中問傳說之階梯。若待文龍上來後。更令發捕。則如是之際。將費幾許時日乎。行査之命。槪有商量而然。大臣旣聞筵敎。似已詳細指揮矣。河光容。待兪文龍上來。更推。
정조 9년 · 강
遞承旨李秉模。以李集斗代之。前望也。
정조 9년 · 목
秉模不爲仕進。敎以。許遞。前望單子入之。
정조 9년 · 강
命明日庭鞫爲之。
정조 9년 · 강
命庭鞫以內兵曹爲之。
정조 9년 · 목
敎曰。庭鞫處所。以內兵曹爲之。侍衛寘之。推案不必請承傳色。承旨留閤外。文案以草供次次捧入。兩翰林輪回參鞫。
정조 9년 · 강
命庭鞫姑罷。
정조 9년 · 목
敎曰。庭鞫姑罷。金吾諸堂。明日趁早來待事分付。
정조 9년 · 강
毅宗皇帝忌辰望拜禮。命謹當躬行。
정조 9년 · 목
具翼善冠袞龍袍。乘輿出協陽門。詣肅章門陞座。○敎曰。親鞫有命。而許多問卽無一人待令。極爲駭然。未及待令問郞。事過後拿處。又敎曰。委官以下金吾堂上。亦不待令耶。領議政鄭存謙等進前。予曰。俄以問郞事有所下敎。而卿等旣在統率之地。昨日庭鞫。無一究覈之端緖。只謄福榮荒亂之招。致使予有今日臨門之擧。而殿座已久。卿等又不趁卽來待。此何事體。誠甚慨然矣。存謙等逬出環衛之外。○敎曰。今日殿座時。別雲劍外。皆以入直擧行。又敎曰。傳命未瑩。注書事駭然。注書朴能源拿處。又敎曰。旣是親鞫。則委官雖未及入來。禁堂可以承命發問。諸罪人當問者。以次發問。又敎曰。罪人李瑓上之。○存謙等還入進伏。敎曰。罪人瑓姑爲下幕。罪人洋海上之。又敎曰。罪人福榮上之。予曰。大臣及禁堂進前。今番獄事。予非緩治而然也。洋海則至妖至毒。福榮則虛謊奊詬。若從其口之所出而一一發捕。則豈其成說乎。卿等亦諒此狀。務得獄體可也。存謙等曰。聖意所在。臣等亦豈不仰揣。而無論畢竟之如何。緊發於賊招者。終不發捕。則其在獄體。萬萬疏虞矣。予曰。文光謙上之。罪人李㻋上之。予曰。李㻋則待瑮之伏法。當用應坐之律。今無可問之端。姑爲解枷保放。予曰。罪人李瑓上之。予曰。瑓則刑訊之下。雖不直招。瑮之應坐。與㻋無異。亦爲保放。命善等曰。㻋與瑓旣是瑮賊之兄弟。則決不可遽然保放矣。鍾秀等迭請還收㻋瑓保放之命。予曰。姑命保放。意有在矣。若有緊關於獄情者。予何所惜於此輩乎。○敎曰。罪人拿來間。親鞫姑罷。○乘輿由協陽門還內。
정조 9년 · 강
召見回還冬至使于誠正閣。正使李徽之。副使姜世晃。
정조 9년 · 목
復命也。○予曰。卿等之萬里行役。無事往返。誠爲喜幸。且見神觀。猶勝於前日。大抵筋力强旺之致矣。徽之曰。寢食亦勝於昔。莫非王靈攸曁矣。予曰。在彼接待甚款。亦可謂晩來壯觀矣。徽之曰。朝賀拜禮時。賜杖仗之。此亦出於常格矣。予曰。今日適値訊囚。來能長語。卿等勿參坐退休。徽之曰。亂逆層生。前所罕聞。世道之寧靖無期。誠非細憂矣。
정조 9년 · 목
以嚴思憲爲副校理。李敬一爲修撰。金鍾秀爲判尹。
정조 9년 · 강
重推判義禁金鍾秀。
정조 9년 · 목
政院啓言。頒赦後金吾赦單子。所當修整以入。而判義禁金鍾秀謂有情勢。特敎申飭之下。屢度催促。終不擧行。請推考警責。敎以。從重推考。各別申飭。斯速擧行。
정조 9년 · 강
判下 景慕宮胎室加封別單。
정조 9년 · 목
敎曰。 景慕宮胎室加封工役順成。以予小子追慕之誠。凡係賞典。豈循前例。觀象監提調洪良浩。今番則旣兼書標官及繕工提調之任。效勞甚多。監役官兼都差使員豐基郡守李大永。以地方官。兼管兩役。卽初有之擧。參下監役。例皆陞品。況四品職乎。竝加資。監役官傳香官奏時官副司果安思彥。各役兼管。係是無例。且考前例。皆有相當職除授之命。今番豈可承傳而已。善地察訪監牧官中。今日政擬入。浮石都差使員榮川都守鄭來鼎陞敍。員役工匠等。比常例倍數施賞事下諭。
정조 9년 · 강
召見承旨趙興鎭李集斗于重熙堂。
정조 9년 · 목
予曰。諸大臣之闕外請對。此何事也。戊申三月十五日之亂。非不時急。而猶於十四日始得求對矣。況令有甚晷刻切急之事。半夜叩閽。作此駭惑之擧乎。大抵大臣之請對也。若値闕門之下鑰。則或請留門。或請左隻。自是不易之常規。而在朝房。從門隙書送求對啓辭。此乃曾所未聞之擧。如是而國何以維持乎。卿等旣在具瞻之地。作此擧措。在其上之予一人。豈不受困於妖凶之輩乎。視古人舟中講學之義。得無愧乎。惜乎卿等之顚倒至此也。承旨往傳此意于諸大臣。
정조 9년 · 목
敎曰。政院之前無後無之事例。忽地入稟。當該承旨爲先削職。
정조 9년 · 강
命院吏嚴囚。更待處分。
정조 9년 · 목
敎曰。今日大臣擧措。惜乎惜乎。自大臣而顚倒至此。寧欲無言。多少筵敎。已在口傳傳諭。而更思大臣之擧措雖如此。錄事處分傳敎。不無替治之嫌。予豈可反效大臣顚倒之擧。不念敬禮之義。所可惜者。大臣之位也。錄事下敎。姑勿頒布。當該院吏。爲先依初下敎。令該曹具枷杻嚴囚。更待處分。
정조 9년 · 강
詣 皇壇。行望拜禮。
정조 9년 · 목
具翼善冠袞龍袍。乘輿出協陽門。由靑陽門詣春塘臺。入小次。改具翼善冠黑圓領袍。詣版位行四拜禮訖。還入小次。改具翼善冠袞龍袍。乘輿以出。○命 皇朝人子孫忠臣子孫入侍。至靑陽門。命兵判入侍。趙時俊進前。予曰。 皇朝人子孫。年年召見。尙未行收用之典。是豈召見之本義。武弁中爲人身手之可合獎用者。卿須詳審擇取。後日登對時稟達。由銅龍門協陽門還內。
정조 9년 · 강
命李光遇宣傳官待窠調用。
정조 9년 · 목
敎曰。提督李如松六代孫光遇收用事。再昨年昨年。連有承傳。而銓曹尙不收用云。是豈收錄之本意。宣傳官待窠。卽爲調用。
정조 9년 · 강
以金魯淳爲承旨。前望也。
정조 9년 · 목
政院以領敦寧鄭存謙等。自金吾門外。轉向城外啓。敎以。卿等之擧措。當乎否乎。有甚晷刻切急之事。昏夜叩閽。致使瞻聆駭惑。昨日之擧。顚倒極矣。當此鞫獄方張之時。相率出城。不念按査抛置。今日之擧。暇豫甚矣。予於此莫曉其所以。安心勿辭。卽爲入城事。遣吏官傳諭。仍傳命召。
정조 9년 · 강
編修官吳錫齡以左議政洪樂性附奏啓。
정조 9년 · 목
書啓以爲。臣敬奉聖諭。馳往傳諭于新門外京營庫契左議政洪樂性所住處。則以爲。臣有罪未勘。無地措躬。逬出城外。恭俟處分。不意吏官臨宣聖旨。還授命召。至有安心入城之敎。誨諭之下。無辭自解。至於今日之相率出城。實出於進退路窮。萬不獲已。臣雖無狀。何敢暇豫於沐浴之義哉。且入稟之承宣。至被重譴。請對之臣等。晏然無事。不惟淸朝刑政之輕重失平。在臣廉防。亦豈不有愧於私心乎。伏地戰灼。不省攸達云矣。敎以。卿等以承宣處分。爲難安之端。予則以爲過矣。凡大小諸臣之請對也。身造闕中或閤外。然後言送政院。要令轉稟。自是不易之常規。而在朝房從門隙書送求對啓辭。古有是否。況請對啓辭。例書職姓名。而又以諸大臣之或到或不到。泛說大臣者。又是前所未聞之擧。承宣烏可免譴削之典。承宣自承宣。卿等自卿等。承宣之事。何關於卿等。然卿等旣以此引義。則承宣處分反汗何妨。承宣削職傳敎。特爲勿施。卿等安心勿待命。仍卽入城事。更遣吏官傳諭于時原任大臣。
정조 9년 · 강
時原任大臣聯疏請勘。賜批。領敦寧鄭存謙。判府事徐命善李徽之。左議政洪樂性。判府事李福源金熤。
정조 9년 · 목
疏略曰。伏以臣等昨夜求對。雖出於倉卒驚憤。未能頃刻按住之致。而事欠斟量。跡涉劻勷。誨責荐下。寘身無地。走伏金吾。恭俟嚴誅。不意入侍史官臨宣聖諭。且惶且感。不省攸處。窮蹙之極。待曉聯籲。嚴勘臣等之罪。以昭法紀。批以。昨夜卿等擧措。豈但曰煩酬應而駭聽聞乎。卿等疏辭。無或自恕太過耶。昨夜卿等擧措。求之國乘。或有可據者否。方欲出宮行禮。卿等安心勿辭。卽爲入來參班。仍命遣史官傳諭。
정조 9년 · 강
召見承旨趙興鎭于重熙堂。
정조 9년 · 목
予曰。大臣去夜請對時。有言送院中事乎。興鎭曰。初無言送之事。而直爲請對矣。予曰。大臣之尙今待命過矣。而院中擧行。亦不成說矣。
정조 9년 · 강
命文忠公金尙容。文正公金尙憲家。遣承旨致祭。
정조 9년 · 목
敎曰。昨年以文忠公金尙容。文正公金尙憲子孫收用事。已有下敎。而銓曹尙不檢擬云。申飭銓曹卽爲調用。今因言端聞之。三學士則昨年致祭。忠烈顯節祠。年前亦已致祭。而文忠文正本家。尙未賜祭云。明日遣右副承旨金魯淳致祭。祭文當親撰以下矣。出身李光遇。以李提督孫故。俄令銓曹待宣傳官窠調用。而前銜別軍職中田德雨李宗胤田見龍等。俱是 皇朝人子孫。故向來使之待令。聞見龍在外任。不得一體待令云。待其上來。卽爲待令。此外 皇朝人子孫中。可合收用人。令各營門相當窠。次次收用。曾在 先朝。每逢是日。屢下收錄之敎。予所仰覩而仰聆者。今玆之敎。一以寓風泉之感。一以寓繼述之意也。
정조 9년 · 강
召見金吾堂上于誠正閣。判義禁金鍾秀。知義禁徐有隣李在簡。同義禁金尙集。
정조 9년 · 목
鍾秀等進前曰。罪人朱炯采。窮凶情節。旣已綻露。其在重獄體之道。不可仍寘捕廳。請移王府。窮覈黨與。斷不可已矣。予曰。予豈不念鞫體之重。而捕廳文案。極其妖誕。從當商量下敎也。
정조 9년 · 강
御肅章門親鞫。領敦寧鄭存謙。領議政徐命善。判府事李福源金熤。判義禁金鍾秀。知義禁徐有隣。同義禁金尙集李秉模。刑房承旨洪仁浩。問事郎廳趙弘鎭兪漢敬沈晉賢趙濟魯金啓洛曺允大徐美修。文書都事朴吉源兪漢絅。刑房都事李是銓鄭東輔。大司憲洪檢。大司諫曺遠振。執義李思祚。掌令朴長卨。獻納金履鏞。持平李永穆。正言柳畊。
정조 9년 · 목
具翼善冠袞龍袍。秉輿出協陽門。詣肅章門陞座。○予曰。事變注書馳往領相家。以入參鞫座之意傳諭。存謙曰。親臨訊囚。事體至重。不可無時任大臣。左相則以 壇享受戒。不得入參。首揆引入。宜有勉出之擧矣。予曰。俄已敦召矣。予曰。罪人金履容李瑮上之。使之面質。予曰。瑮之狀貌極凶獰矣。僉曰。然矣。存謙等曰。罪人旣以河東事自服。至於夏賊公私之說。雖欲抵賴。而比昨日。尤爲語屈矣。予曰。果然矣。而更以直告則可生之意。多般鉤問可也。李德鉉回奏曰。臣馳往傳諭于領議政徐命善所往處。則以爲。臣之情勢。萬萬惶隘。束帶趨朝。已無可論。病亦難强。末由膺命。只俟鈇銊之誅云矣。予曰。無時任之故。予方獨勞。事體不當如是。卽爲入來之意。史官更爲往諭。予曰。罪人瑮姑爲下幕。梁衡上之。問目訖。○入小次。仍敎曰。罪人處以三分三姓革世。起兵方所等說。加刑嚴問。而罪人供辭。承旨及問卽這這入奏。○德鉉又以領相終難膺命之意回奏。又命同副承旨馳往傳諭。仁浩入奏曰。罪人終始吞吐。所當連爲加刑。而委官以有徑斃之慮爲奏矣。予曰。然則梁衡姑爲下幕。申飭救療。罪人李瑮上之。更問其與衡酬酌之狀。而或嚴問或誘問。期於一一輸款。弘鎭入奏以罪人終始抵賴之狀。予曰。罪人姑爲下幕。坡州罪人催促拿來。少頃陞座。○禁府進罪人洪福榮拿來單子。予曰。罪人洪福榮上之。以所書下問目。一一詳解。使罪人諦聽也。問目訖。予曰。此眞所謂亂臣賊子也。此罪人之爲人迷惑。予素知也。須善爲盤詰。期於得情好矣。予曰。罪人旣願書納。使問卽一人。受書以入。而渠若直告無隱。則今當解枷之意言及。罪人書納訖。予曰。罪人福榮解枷。姑爲下幕。使之詳思更告。別定都事一人守幕也。○入小次。命假注書洪義浩往傳領相。以罪人書納之後。情節盡露。事機甚急。此時不可言私。卽隨史官入來之意傳諭。義浩回奏曰。大臣今方入來矣。予又陞座。命善進前。予曰。卿之處義。萬萬過當。就座參鞫好矣。予曰。罪人洪福榮上之。使之面質。問目訖。予曰。罪人梁衡下府。洪福榮則俄者書納。旣甚眞的。而今當面質。反欠明證。然旣云直招。姑令解枷下府。敎曰。親鞫姑罷。仍乘輿由協陽門還內。
정조 9년 · 강
以李獻慶李得臣李鎭翼具明謙爲總管。前望也。
정조 9년 · 강
命順川郡回榜人朴慶瑞加資。自監營給宴需。
정조 9년 · 목
因平安監司鄭民始乙巳武榜人癃病不得上送狀啓。敎曰。觀此狀辭。順川郡蜜田面。有乙巳武科回榜人朴慶瑞云。而癃病不得登途爲言。前此三人之回榜。已極奇稀。又聞有此一人。豈可無別般示意之擧。特爲加資。依京中例。自監營給宴需。仍令地方官設樂以餽之。以示朝家追感榜名之意。
정조 9년 · 강
判尹金鍾秀陳疏辭職。賜批。
정조 9년 · 목
疏略曰。頃上一疏。粗暴煩冤之私。及伏奉批旨。諄諄近二百言。慰撫之懇惻。開釋之丁寧。直是曠絕古今。奉讀未半。不覺聲淚之俱發也。京兆新除。又降於帳殿昵侍之際。以公以私。非不知卽地肅謝。而終不敢焉。則情雖可悲。跡涉無憚。中心懍戲。靡所自容。嗚呼。臣身之汚衊。不可洗矣。天下之大防。不可毀矣。沒身自廢。不足以贖罪。劇地之多日虛縻。旣深惶恐。伏乞亟命遞解臣本兼諸任。批以。旣承向日疏批。寧或復提本事。前此多少人言。奚特爽誤。無非貝錦。一味任他口氣。亦出於爲卿地。卿若不能領會此個事理。則如是引義。猶無怪也。否則備例辭章。不幾於欠誠。然以見帶實職。俾得一伸廉隅。亦合禮使之義。卿所帶京兆之任。今姑許解。繼此若有實職除命。勿更事辭遜也。
정조 9년 · 강
司直洪良浩疏辭新資。賜例批。
정조 9년 · 강
命判尹前望單子入之。
정조 9년 · 강
以李在簡爲判尹。前望也。
정조 9년 · 강
以趙㻐爲禮曹判書。
정조 9년 · 목
敎曰。禮曹判書前望單子入之。
정조 9년 · 강
命崔晛賜諡。依僉議施行。
정조 9년 · 목
禮曹啓言。因慶尙道進士金夢彩等請贈判書崔晛賜諡事上疏。本曹覆啓批旨。議大臣稟處事命下矣。就議大臣。則領議政徐命善以爲。崔晛私淑於先正之門。遯跡於昏朝之時。蔚爲士林之尊慕。屢被前輩之推詡。雖謂當世名臣。未爲過語。弟念因其例贈之秩。特許節惠之典。若非節義道學之爲一世表準者。恐難輕議云。左議政洪樂性以爲。因贈爵而賜諡。雖非常典。若有學行名節之卓異者。則在朝家旌褒之政。宜有特侈易名之典矣。事係特恩。不敢質對云。領府事金尙喆病不獻議。領敦寧鄭存謙以爲。贈判書崔晛。夙負士望。礪志篤學。立朝著匪躬之節。處屯有潔身之譽。章甫之齊籲。以其景仰之有素。而因例贈之秩。加節惠之典。事係格外。恐難輕議云。判府事李福源以爲。贈職與實經不同。必其人有卓異之節行勳勞。然後方許易名。所以重其典也。贈判書崔晛。平日問學之功。立朝謇諤之風。履屯而不改其操。敵愾而不處其勳。士林之齊聲表章。可見人情之所同。正卿之秩。旣因例贈。節惠之典。實係曠恩。前後特賜之命。恐難援以爲例。伏惟上裁云。大臣之議如此。請上裁。敎以。依僉議施行。
정조 9년 · 강
命庭鞫明日爲之。
정조 9년 · 목
以黃昇源爲吏曹參議。朴天行爲大司諫。成鼎柱爲童蒙敎官。柳範休爲 泰陵參奉。鼎柱以下。竝初仕也。
정조 9년 · 강
給中和府燒戶恤典。
정조 9년 · 목
因平安監司中和府民家燒燼啓本。敎以。依狀請施行。
정조 9년 · 강
召見承旨金魯淳。判義禁金鍾秀于誠正閣。
정조 9년 · 목
予曰。鶴伊之尙無消息。可訝矣。聞捕校今二十日到通川。則彼已十八日。往杆城乾封寺。捕校二十二日到杆城。則彼已二十日發向河東本家。每差退二日。然彼則緩行。捕校疾馳。庶可捕捉。而其不往香山。似或的實矣。大抵諸賊所供中。曰異人。曰神仙。曰畵像云云。疑端不一。眞贓未現。此必是駕虛鑿空。指無爲有。以爲眩亂人心。誑惑一世之計也。香岳有無。異人眞贋。終不可究竟。而到今獄亦老矣。智異山下。旣無人居貌樣。禪苑村里。亦甚虛謊孟浪。若非假作名目。必是盜賊者流。所謂四先生崔哥金哥等說。皆難準信。而文洋海之遇虎。朱炯采之記夢。俱是假托之言。世豈有眞仙。妖妄耳。命罪人上之。發問目前。委官先爲議啓以入。
정조 9년 · 목
予曰。令番獄事。極爲凶慘。而觀諸罪人供辭。亦甚妖誕。其所謂神仙異人等說。必是假作名目。恐動人心之計也。遐方騷擾。易致詿誤。昔在 先朝戊申逆亂時。曾下哀痛之敎。令番嶺南。不可無曉諭慰撫之擧矣。祖承曰。然矣。
정조 9년 · 강
遞差承旨李集斗。
정조 9년 · 목
敎曰。當該承旨遞差。
정조 9년 · 강
召見金吾堂上于誠正閣。判義禁金鍾秀。知義禁徐有隣李在簡。
정조 9년 · 목
鍾秀等曰。罪人炯采。恐有徑斃之慮矣。予曰。此賊之凶頑獰慝。與他賊有異。旣有都元帥大將之說。則當以軍律擧行。而以洋海招辭觀之。起兵北道之說。旣已綻露。予意則下送北道。依軍律梟示。以遐土之民知警。未知如何。鍾秀曰。此賊罪惡。萬古所未有。不可止用軍門梟示之律而已。予曰。此賊情節。萬萬凶慘。非但咸鏡一道。西路亦多誑惑者云矣。
정조 9년 · 강
命罪人朱炯采。令軍門沙場依軍律梟示。
정조 9년 · 강
飭出使捕校擾民之弊。
정조 9년 · 목
敎曰。近來以罪人跟捕事。有出使捕校。必多貽弊外邑。況今農作方殷。平民之繹騷。誠極可悶。以此意令廟堂星火嚴飭發捕諸道監司處。邑驛貽弊。其他擾民之端。隨現各別洞禁。事之重者。使之狀聞事行會。非但京校爲然。土校之憑公作拏。勢所必至。亦爲禁戢之意。一體行會。
정조 9년 · 강
命未下直守令。皆令明日辭朝。
정조 9년 · 강
以李謙煥爲承旨。
정조 9년 · 강
兩司聯箚請施朱炯采凌遲之律。賜批。大司憲洪檢。大司諫朴天行。執義李思祚。司諫姜★(亻+寅)。掌令沈興永朴長卨。持平李永穆鄭觀輝。獻納李勉兢。正言李彥祜。柳畊。
정조 9년 · 목
聯箚略曰。卽伏聞炯采軍門梟示之命。今於成命之下。實不勝其驚惑抑欝之至矣。窮凶極惡如此賊。而不用凌遲之律。其可曰國有法乎。亟施凌遲之當律。少洩一國神人之憤焉。批以。卿等之言固當。業已用軍律矣。
정조 9년 · 강
明陵命畿伯奉審。
정조 9년 · 목
敎曰。 明陵忌辰。俄已受香。畿伯進詣奉審。 祭物亦爲奉審後來待。
정조 9년 · 강
召見京畿監司金思穆于誠正閣。
정조 9년 · 목
明陵奉審後入來也。○予曰。奉審無頉乎。思穆曰。陵上殿內奉審則無頉。 祭物 祭器 祭井精潔。諸執事無頉矣。
정조 9년 · 강
遞承旨金魯淳。以李亨元代之。
정조 9년 · 목
魯淳不爲仕進。敎以。聞有實★(虫+恙)。許遞。前望單子入之。待下批牌招察任。
정조 9년 · 강
禮曹判書趙㻐陳疏辭職。賜例批。
정조 9년 · 강
黃海監司洪秉瓚[纘:I-PERSON]疏陳病狀乞遞。賜例批。
정조 9년 · 강
平安監司鄭民始上疏乞遞。賜批。
정조 9년 · 목
疏略曰。近年以來。荐遭喪禍。年紀未衰。精力頓減。閒居則茫然無所思慮。遇事則瞠然莫省商量。全乏神識。殆同罔象。如此而久居不知退。其癏重務僨國事必矣。且臣老母風痰之症。不宜風土。長時發作。不得已捲還私次。臣之目下形勢。母子相依。有難一時離捨。則以公以私。不可蹲仍決矣。伏乞察臣情理。特許遞改。批以。念卿情理。本任許遞。
정조 9년 · 강
諭諸道監司兵使等。